**Tájékoztatás a súlyos mozgáskorlátozottsághoz kapcsolódó gépjárműadó mentesség módosult feltételeiről**

A Kormány döntése szerint a 61/2012. (III.30.) Korm. rendelet (továbbiakban: Módosító Korm. rendelet) 2012.03.31-i hatállyal módosította a súlyos mozgáskorlátozott személyek közlekedési kedvezményeiről szóló 102/2011. (VI.29.) Korm. rendeletet (továbbiakban: Korm. rendelet), melynek értelmében a súlyos mozgáskorlátozottsághoz kapcsolódó mentességi szabályozás jelentősen átalakul.

**A legfontosabb tudnivalók az alábbiak:**

 A gépjárműadóról szóló 1991. évi LXXXII. törvény alkalmazásában (18. § 12. pont) súlyos mozgáskorlátozott az a személy, aki a súlyos mozgáskorlátozottak közlekedési kedvezményeinek rendszeréről szóló jogszabályban meghatározott állapota miatt súlyos mozgáskorlátozottnak minősül, és ezt a tényt az ott meghatározott szakvélemény igazolja.

A Korm. rendelet 7. § (3) bekezdés a) pontja szerint súlyos mozgáskorlátozott személy 2012. március 30-át követően - beálló vagy beállt egészségromlás következtében vagy korábbi időponttól fennálló egészségromlás szakhatóság általi megállapításának hivatkozott időpontot követő kezdeményezése esetén - az, aki

a) a fogyatékos személyek jogairól és esélyegyenlőségük biztosításáról szóló 1998. évi XXVI. törvény (Fot.) 23. § (1) bekezdés e) pontja alapján mozgásszervi fogyatékosnak minősül, vagy f) pontja alapján halmozottan fogyatékosnak minősül és halmozott fogyatékosságai közül legalább az egyik mozgásszervi fogyatékosság,

b) a 18. életévét be nem töltött, a magasabb összegű családi pótlékra jogosító betegségekről és fogyatékosságokról szóló 5/2003. (II.19.) ESzCsM rendelet (Mr.) 1. számú mellékletének L) pontjában meghatározott mozgásszervi fogyatékosságban szenvedő személy, vagy aki a P) pontban meghatározott többszörös és összetett betegségben szenved, amennyiben többszörös és összetett betegségei közül legalább az egyik mozgásszervi eredetű fogyatékosság,

c) a Korm. rendelet 8/A. § szerinti minősítési rendszer szerint a közlekedőképességében súlyosan akadályozott személy, amennyiben ez az állapota várhatóan legalább 3 éven át fennáll.

A súlyos mozgáskorlátozottság ténye – a gépjárműadó-mentesség megállapításához kapcsolódóan – 2012. március 30-át követően indult szakhatósági eljárás során kiállított

• elsődlegesen a Nemzeti Rehabilitációs és Szociális Hivatal (szakértői szerv) által a közlekedőképesség minősítéséről kiadott szakvélemény-másolattal, míg

• másodlagosan a Fot. szerinti fogyatékossági támogatás (MÁK általi) megállapításáról szóló hatósági határozat, vagy a megállapodás alapjául szolgáló hatályos szakhatósági állásfoglalás, szakvélemény másolattal, vagy

• az Mr. 3. mellékletében meghatározott igazolás-másolattal igazolható.

Amennyiben az előzőekben nevesített okiratok egyikével sem rendelkezik az ügyfél a közlekedőképesség minősítését elősegítő, rendelkezésére álló orvosi dokumentációval és egyéb iratokkal a lakóhelye szerinti körzetközponti jegyzőnél (okmányirodánál) kérelmezheti súlyos mozgáskorlátozottságának megállapítását. E kérelemmel a beérkezésétől számított 8 napon belül az okmányiroda megkeresi a szakértői szervet a közlekedőképesség minősítése érdekében. A szakértői

szervnek a kérelmező közlekedőképességét érintő vizsgálatát a hivatal megkeresésétől számított 60 napon belül kell elvégeznie.

A szakértői szerv által kiadott szakvélemény-másolat – feltéve, hogy az a közlekedőképesség súlyos akadályozottságának fennállását legalább 3 éves időtartamra megállapítja – szolgál alapul a gépjárműadó alóli mentesség megállapításához.

 A közlekedőképesség vizsgálata a komplex minősítés keretében is elvégezhető. Ebben az esetben az igénylő nyilatkozik arról, hogy a komplex vizsgálattal egyidejűleg kéri a közlekedőképesség minősítését is. A szakértői szerv a komplex minősítés során végzett közlekedőképesség-vizsgálattal kapcsolatos adatokat is kezeli, és az ügyfél erre irányuló kérelme esetén az igazolás a későbbiekben is kiadható.

A Korm. rendelet átmeneti rendelkezései alapján

- a Módosító Korm. rendelet hatálybalépését megelőző napon a (2012. március 30-án hatályos) 7. § ac) alpontja szerinti – szakértői szerv által az egészségkárosodás minősítése során kiadott BNO kód XIII. főcsoportjába (csont-izomrendszer és kötőszövet betegségei) tartozó vezető diagnózisra tekintettel, legalább 40 %-os egészségkárosodást igazoló hatályos szakvélemény, szakhatósági állásfoglalás másolata – szakvélemény, szakhatósági állásfoglalás a hatályossági idején belül, de legkésőbb 2012. szeptember 15-ig használható fel

- a 164/1995.(XII. 27.) Korm. rendelet alapján 2011. július 1-ig kiadott orvosi szakvélemény

(„7 pontos igazolás.) annak hatályossági idején belül, legfeljebb 2012. december 31-ig használható fel az adómentesség érvényesítéséhez. Ez azt is jelenti, hogy a szakértői szerv hivatkozott véleménye alapján 2012. szeptember 15-ig, míg az ún. „7 pontos igazolás. alapján 2012. december 31-ig jár a gépjárműadó-mentesség.

A Korm. rendelet szabályaiból következően a 2013. évtől az ún. „7 pontos igazolással. illetőleg a Korm. rendelet 2012. március 30-án hatályos 7. § ac) alpontja szerinti szakértői szerv által kiadott szakvéleménnyel rendelkező személyek nem tekinthetők súlyos mozgáskorlátozottnak, így gépjárműadó-mentességre sem jogosultak.

Ahhoz, hogy továbbra is jogosult legyen az adómentességre - függetlenül attól, hogy az egészségi állapot évek, esetleg évtizedek óta véglegesnek tekintendő - a szakértői szervnél (2012. év végéig) a közlekedőképesség minősítése céljából vizsgálaton kell részt venni és annak eredményeként a súlyos mozgáskorlátozottságot megállapító új igazolással kell rendelkezni. A „régi igazolással. rendelkező és a felülvizsgálaton csak 2012. december 31-ét követően részt vevő ügyfeleknek az adómentesség értelemszerűen az új igazolás kiállítását követő hónap 1. napjától jár.

Amennyiben a fenti leírtakkal kapcsolatban további kérdése merülne fel, szíveskedjen az ügyintézőket telefonon felhívni az 06-42/531-010-es telefonszámon.